霅溪
作者：陳舜俞
朝代：宋

paragraphs: 吳王城下溪，疏鑿自開闢。
潭潭無涯岸，但見浸垂碧。
氣增宇宙寬，勢吞江湖窄。
樓臺照清影，河州多嘉植。
紅鱗生霞朝，金鑒沉月夕。
恍如神仙國，遠與塵土隔。
怪說稔傳聞，真源探圖籍。
天目據西南，兩地瀉峻極。
其傍數百壑，奔走爲附益。
及茲淵渟處，深不可計尺。
稻粱活萬家，世無原田瘠。
魚蝦孕千石，日見網罟獲。
陰陰風雨夜，多爲蛟龍宅。
少遊溪上學，長作幕下客。
觀瀾無前志，平世耻吟澤。
度量方潢汙，臨流重慚惜。